Security and privacy in social software engineering, focusing on digital identity and geolocation
Authors: Βγενά Αικατερίνη 
Published: March 2023

Οι σύγχρονοι κοινωνικοί δρώντες χρησιμοποιούν καθημερινά τόσο το Διαδίκτυο όσο και τα κοινωνικά δίκτυα, ενώ οι χρήστες έχουν πια την ανάγκη να εκπροσωπούνται ψηφιακά προκειμένου να είναι ενεργά μέλη της διαδικτυακής σφαίρας. Η απανταχού παρουσία των κοινωνικών δικτύων τους δίνει τη δυνατότητα να συμμετέχουν χρησιμοποιώντας χαρακτηριστικά που τους παρέχουν την καλύτερη δυνατή εκπροσώπηση, σύμφωνα με τις ανάγκες και τις προτιμήσεις τους (Acquisti and Gross, 2006; Papacharissi and Easton, 2013; Papaioannou et al., 2020; Taddicken, 2014; Wessels, 2012).Αυτή η αναπαράσταση φιλτραρισμένη μέσα από τις έννοιες του αυτοκαθορισμού και της αυτοαποκάλυψης μπορεί να επιτευχθεί αποκαλύπτοντας κοινωνικά χαρακτηριστικά και χαρακτηριστικά τοποθεσίας. Ο σκοπός αυτής της μελέτης είναι να εδραιώσει την αμοιβαιότητα μεταξύ των κοινωνικο-χωρικών χαρακτηριστικών, υπογραμμίζοντας παράλληλα τις επιπτώσεις στην ασφάλεια και την ιδιωτικότητα των χρηστών στα Μέσα Κοινωνικής Δικτύωσης.Οι θεωρίες ψηφιακής ταυτότητας, η θεωρία της τεχνολογίας κοινωνικού λογισμικού και η μεθοδολογία προστασίας της ιδιωτικότητας PriS, ελήφθησαν υπόψη καθώς προωθούν το διάλογο για τις αλληλεπιδράσεις μεταξύ των κοινωνικο-χωρικών χαρακτηριστικών. Η μέθοδος PriS χρησιμοποιήθηκε για την αντιστοίχιση των κοινωνικών πτυχών της ασφάλειας και της ιδιωτικότητας κατά το σχεδιασμό μελετών περίπτωσης για την απεικόνιση των συσχετίσεων μέσω των επιπτώσεων στην ασφάλεια και την ιδιωτικότητα των χρηστών. Τα δεκαοκτώ κοινωνικο-χωρικά χαρακτηριστικά των χρηστών των κοινωνικών δικτύων συλλέχθηκαν και συσχετίστηκαν, διαμορφώνοντας την πρότασή μας για το συνδυασμό των κοινωνικο-χωρικών χαρακτηριστικών των χρηστών στο FFrATS 4W, το οποίο δημιουργεί περαιτέρω επιπτώσεις στην ασφάλεια και την ιδιωτικότητα των χρηστών μέσω του αυτοκαθορισμού και της αυτοαποκάλυψης των χρηστών στα κοινωνικά δίκτυα.Οι έννοιες, Πρόσωπο, Πλαίσιο, Δραστηριότητα, Χρόνος και Στάδιο ενσωματώνονται από την Κοινωνική Θεωρία και συνδυάζονται με τις έννοιες Ποιος, Πότε, Πού και Τι, που ενσωματώνονται από τις Θεωρίες Γεωεντοπισμού. Η μεθοδολογία PriS αντιμετωπίζει καλύτερα την πολυδιάστατη προστασία της ασφάλειας και της ιδιωτικότητας, ενώ συμβάλει στις μελέτες περίπτωσης σε ζητήματα που προκύπτουν λόγω της αποκάλυψης των κοινωνικο-χωρικών χαρακτηριστικών, τροχιών και γραμμών κανονικότητας των χρηστών.Η συνεκτίμηση των χαρακτηριστικών κοινωνικής ταυτότητας και τοποθεσίας μπορεί να προσφέρει στους σχεδιαστές συστημάτων διορατικότητα κατά το σχεδιασμό κατάλληλων μεθοδολογιών και τεχνικών για την αντιμετώπιση των επιπτώσεων αυτών στην ασφάλεια και την ιδιωτικότητα των χρηστών στις πλατφόρμες μέσων κοινωνικής δικτύωσης. Αυτό οφείλεται κυρίως στο ότι η αποκάλυψη αυτών των χαρακτηριστικών τείνει να δημιουργεί από τη μία αντιπροσωπευτικά προφίλ, από την άλλη όμως, η αποκάλυψη των χαρακτηριστικών αλλά και οι αλληλεπιδράσεις τους δημιουργούν πρόσθετες επιπτώσεις στην ασφάλεια και την ιδιωτικότητα των χρηστών των κοινωνικών δικτύων. Η κατανόηση των χαρακτηριστικών και η προσπάθεια γεφύρωσης της απόστασης κοινωνικού και τεχνικού, μπορεί να παρέχει το απαραίτητο υπόβαθρο για την πρόταση τεχνικών λύσεων της προστασίας της ασφάλειας και της ιδιωτικότητας των χρηστών.